**Atzinums par šķirnes viendabīgumu**

Ziemas rudzu šķirne ‘Stendes II’ izveidota Stendes selekcija stacijā 1949. gadā, sakrustojot ‘Stendes’ rudzus ar šķirnēm ‘Petkusa Īsie’ un ‘Sangaste’. Šķirnes autors bija agronoms Emīls Bērziņš. Valsts šķirņu pārbaudei rudzu šķirne ‘Stendes II’ tika nodota 1950. gadā un 1956. gadā ieteikta audzēšanai Latvijā. Šķirne bija veldres izturīgāka un nedaudz īsāka par standarta rudzu šķirni ‘Priekuļu’ (Holms I. (1992). Laukaugu selekcija Latvijā. Rīga ‘Avots’.23.lpp.)

Sākoties, Otrajam pasaules karam, daļa no Latvijas selekcijas pirmsākumos izveidotā vērtīgākā graudaugu selekcijas materiāla tika izvesta uz Nikolaja Vavilova vārdā nosaukto Vissavienības Augkopības institūtu (VIR) Sanktpēterburgā, kā arī uz Vāciju, Gaterslebenas gēnu banku.

 Pēc neatkarības atgūšanas, lai nepazaudētu Latvijas izcelsmes šķirnes un vērtīgas selekcijas līnijas, Latvijas ģenētiķu un selekcionāru biedrība 1993. gadā ierosināja inventarizēt esošās selekcijas darba kolekcijas, un papildināt tās ar repatriētiem Latvijas izcelsmes paraugiem. Vietējās, agrāk izveidotās kviešu un rudzu šķirnes, kā arī, citu laukaugu sugu šķirnes un vērtīgas līnijas, no 1997. gada tiek uzglabātas Latvijas gēnu bankā, augu ģenētisko resursu kolekcijās.

Ziemas rudzu šķirne ‘Stendes II’ Latvijas gēnu bankā tika ievietota 2004. gadā, saņemot paraugu no Vissavienības Augkopības institūta (VIR) Sanktpēterburgā. Priekuļos 2007. gadā tika noteikti šķirnei raksturīgākie deskriptori.

Ziemas rudzu ‘Stendes II’ paraugs (50g sēklu) Stendē tika saņemts 2018. gadā un iesēts, tālākai pavairošanai. Sēkla ievākta un pavairota Stendē 2019., 2020., un 2021. gadā. Katru gadu izmēģinājumos Stendē tika izvērtētas rudzu šķirnes ‘Stendes II’ morfoloģiskās un saimnieciski lietderīgās īpašības. Konstatēts, ka noteiktie deskriptori Stendē, neatšķīrās no iepriekš aprakstītajām morfoloģiskajām pazīmēm Priekuļos, un tas apliecina, ka saņemtais paraugs no Latvijas GB bija rudzu šķirne ‘Stendes II’.

***Šķirnes viendabīguma rezultāti.***

Lai noteiktu šķirnes viendabīgumu Stendes PC 2019. gadā analizēja 50 augus, no tiem 43 atzīti par šķirnei raksturīgiem, bet septiņi par netipiskiem un brāķēti; 2020. gadā tika analizēti 105 augi, no tiem 90 atzīti par šķirnei tipiskiem, bet 15 izbrāķēti; 2021. gadā izvērtēja 150 augus, no kuriem 15 tika izbrāķēti.

Sagatavoja: AREI LSAN pētniece Vija Strazdiņa